Plaasmoord: Twee vas vir moord op Vrystaatse voorman | Landbou
Die moord op mnr. Brendin Horner (21) by Paul Roux dui daarop dat die broodnodige rol wat die landbousektor in Suid-Afrika speel, steeds nie erken word nie, sê mnr. Francois Wilken, voorsitter van Vrystaat Landbou.
Horner se lyk is Vrydag gevind waar dit aan 'n paal op 'n oop stuk grond op die plaas De Rots vasgebind was. Netwerk24 berig Horner het vermoedelik sy aanvallers betrap terwyl hulle vee op die plaas wou steel.
Twee verdagtes, onderskeidelik 32 en 43, is sedertdien in die Fateng tse Ntho-woonbuurt in Paul Roux in verband met die moord in hegtenis geneem. Hulle verskyn Dinsdag in die Senekal-landdroshof.
Volgens Wilken beywer landbou- en burgerregte-organisasies hulle al geruime tyd daarvoor om die vyandige houding jeens die landbousektor aan te pak, maar die regering het die erns van die saak en die gevolge daarvan eers onlangs besef toe die landbousektor "die kastaiings uit die vuur moes krap" met die uitbreking van Covid-19.
"Die moord op Horner, asook alle ander moorde en aanvalle soos die aanval op plaaswerkers die afgelope naweek in die Hennenman-distrik, is sprekend van die kumulatiewe gevolg van jare lange versuim. Die situasie vereis daadwerklike optrede en nie die lippediens waarmee die landbousektor en die land die afgelope tyd tevrede moes wees nie," sê Wilken.
"Die openbare veroordelings van die moorde op boere word verwelkom, maar die situasie gaan veel meer as blote veroordelings vereis om hierdie wesenlike probleem te probeer aanpak. Die regering moet erns maak met die bemagtiging van landelike gebiede ten opsigte van groter kapasiteit en logistieke steun (voertuie en tegnologie) rakende polisiëring.
"Doeltreffende landelike polisiëringseenhede soos wat dit in die landelike beveiligingstrategie bepaal word, moet prioriteit geniet en so vinnig as moontlik gevestig word ten einde groter veiligheid te bewerkstellig.
"Hierdie onaanvaarbare situasie in landelike gebiede vereis egter ook dat ons persoonlike veiligheid na nog 'n hoër rat moet oorskakel en dat daar bykans 'n net om geliefdes en werkers se bewegings gespan moet word."
Me. Leona Kleynhans, DA-LP in die Vrystaatse wetgewer, sê die party verwelkom die spoedige inhegtenisnemings van die verdagtes en hoop dat 'n spoedige ondersoek, verhoor en skuldigbevinding sal volg.
"Ons landelike gemeenskappe in die Vrystaat is tans veediewe en plaasaanvallers se prooi. Die misdadigers moet daarvoor gestraf geword. Spoedige inhegtenisnemings en die daaropvolgende aksies deur die regstelsel moet 'n duidelike boodskap stuur dat die oorlog teen die landbousektor en landelike gemeenskappe nie verdra sal word nie."
Mnr. Jan van Niekerk, leier van die VF Plus in die Vrystaat, sê Horner se moord bewys dat die regering se landelike beveiligingsplan misluk. Hy sê verder mnr. Bheki Cele, minister van polisie, wat onlangs tydens 'n vergadering in Normandien gesê het boere nie moet kla as hulle seerkry nie, moet sê of Horner verdien het om só wreed vermoor te word.